Þingræður haldnar á Alþingi Íslendinga

Forseti (Þorv. Garðar Kristjánsson) : Mér hefur borist svo hljóðandi bréf: „Reykjavík, 6. apríl 1978. Þar sem ég er á förum til útlanda í opinberum erindum og mun því ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varamaður landsk. þm. Alþýðuflokksins, Bragi Sigurjónsson bankaútibússtjóri, taki sæti á Alþingi í fjarveru minni. Eggert G. Þorsteinsson, 4. landsk. þm.“ Þá hefur mér og borist svo hljóðandi bréf: „Reykjavík, 10. apríl 1978. Þar sem ég er á förum til útlanda í opinberum erindum og mun því ekki geta sótt þingfundi á næstunni leyfi ég mér með skírskotun til 138. gr. laga um kosningar til Alþingis að óska þess, að 1. varamaður Framsóknarflokksins í Vestfjarðakjördæmi, Ólafur Þ. Þórðarson skólastjóri, taki sæti á Alþingi í fjarveru minni. Steingrímur Hermannsson, 2. þm. Vestfirðinga.“ Þeir hafa báðir setið hér á Alþingi á þessu kjörtímabili áður, Bragi Sigurjónsson og Ólafur Þ. Þórðarson, og býð ég þá báða velkomna til starfa.

Sjútvrh. (Matthías Bjarnason) : Herra forseti. Þetta frv. gerir ráð fyrir tveimur breytingum á lögum um Verðlagsráð sjávarútvegsins. Önnur þessi breyting er að Verðlagsráðið skuli framvegis ákveða verð á síldarúrgangi, en ákvörðun verðs á honum hefur ekki heyrt undir Verðlagsráð til þessa. Um verð á síldarúrgangi hefur verið samið milli síldarsaltenda og þeirra aðila sem kaupa þennan úrgang. Meðan síld var veidd til bræðslu var það samkomulag á milli aðila, að verð á síldarúrgangi skyldi vera ákveðið hlutfall af verði síldar til bræðslu, en eftir að veiðar á síld voru leyfðar að nýju til manneldis fyrir þremur árum hafa veiðar til bræðslu hins vegar verið bannaðar og verða það vafalaust enn í mörg ár. Af þeim sökum hefur verð á síld til bræðslu ekki verið ákveðið undanfarin ár og framangreind hlutfallsregla um verð á síldarúrgangi því verið ónothæf. Komið hefur í ljós að töluvert misræmi hefur verið á því verði sem greitt er fyrir þennan síldarúrgang á ýmsum stöðum. Síldarsaltendur hafa sérstaklega óskað eftir því, að Verðlagsráð ákveði verð á síldarúrgangi framvegis, og hefur Verðlagsráðið fallist á það fyrir sitt leyti, en með þessu frv. er leitað heimildar fyrir Verðlagsráð til þess að verða við þessari beiðni. Ekki þykir ástæða til að hreyta skipulagi ráðsins að öðru leyti en því, að í stað fulltrúa fisksöluaðila í fiskúrgangsdeild komi fulltrúi síldarsaltenda við verðlagningu á síldarúrgangi. Hin breytingin, sem frv. fjallar um, er að lifur frá veiðiskipum verði framvegis verðlögð í fiskúrgangsdeild. Fulltrúar í fiskdeild Verðlagsráðsins eru fyrst og fremst fulltrúar söluaðila að því er varðar lifur, en lifrarkaupendur hafa þar enga fulltrúa. Þeir hafa lýst því yfir, að þeir eigi erfitt með að sætta sig við þetta fyrirkomulag, en ekki þykir ástæða til að setja á stofn sérstaka deild við Verðlagsráðið vegna þessarar verðlagningar einnar, enda munu kaupendur að lifur sætta sig við að fulltrúar kaupenda í fiskúrgangsdeild gæti hagsmuna þeirra. Það er m. ö. o. um þessi tvö atriði sem þetta frv. fjallar. Því fylgja meðmæli allra aðila Verðlagsráðsins, að þessar breytingar verði gerðar á lögunum. Ég legg svo til, herra forseti, að að þessari umr. lokinni verði málinu vísað til hv. sjútvn.

Sjútvrh. (Matthías Bjarnason) : Herra forseti. Þetta frv. um breytingu á lögum um Fiskimálasjóð gerir ráð fyrir því, að hámarkslán úr Fiskimálasjóði megi hækka úr 600 þús. kr. hvert lán í 2 millj. kr. Lögin hafa bundið hverja lánveitingu við tiltekna hámarksupphæð og þar hefur ekki orðið á breyting frá árinu 1971, en lögum um Fiskimálasjóð var þá breytt. Stjórn Fiskimálasjóðs er sammála um, að geta sjóðsins og aðrar aðstæður leyfi að þessi upphæð verði hækkuð í 2 millj., og mælir því með, að þessi breyting verði gerð. Herra forseti. Ég vil að lokinni þessari umr. leggja til að frv. verði vísað til 2. umr. og hv. sjútvn.



Herra forseti. Sjútvn. Ed. hefur fjallað um frv. til laga um afnám Fiskimálaráðs. Hún leggur einróma til að frv. verði samþ. óbreytt. Lengi hefur verið í undirbúningi að sameina Fiskifélag Íslands og Fiskimálaráð. Mönnum hefur verið ljóst, að verkefni þessara stofnana væru mjög svipuð og oft þau sömu, en í framkvæmd hefur ekki orðið nein ákveðin verkaskipting á milli þessara stofnana. Þessar stofnanir eru samkv. eðli sínu tæki hagsmunaaðila í sjávarútvegi. Þær eru ráðgefandi um mótun heildarstefnu í sjávarútvegi í krafti þessara sömu aðila, og starfslið þessara stofnana ásamt forstöðumönnum þeirra er ábyrgt gagnvart hagsmunaaðilum fyrst og fremst. Þess vegna er álitið, að hagkvæmt sé að sameina þessar stofnanir í eina, og þótt breyta þurfi fleiri lögum og reglugerðum til þess að svo verði, þá er þetta fyrsti liðurinn í þeirri áætlun að sameina Fiskimálaráð og Fiskifélag Íslands.

Frsm. (Halldór Ásgrímsson) : Herra forseti. Fjh.- og viðskn. Ed. hefur tekið til athugunar frv. til l. um breyt. á lögum nr. 51 2. maí 1968, um bókhald. Til fundar við nefndina komu Höskuldur Jónsson ráðuneytisstjóri og Árni Kolbeinsson deildarstjóri og skýrðu efni frv. Hér er um að ræða breytingar sem eru fyrst og fremst í þá átt og mótast af því, að miklar breytingar hafa orðið á sviði bókhalds og reikningsskila. Miklar tækniframfarir hafa orðið og tölvur eru mun meira notaðar við bókhald nú en áður var. Þessar breytingar, sem hér eiga sér stað, eru fyrst og fremst til þess að mæta kröfum tímans varðandi nokkur atriði. Ég sé ekki ástæðu til að rekja þessi atriði frekar. Glöggt kemur fram í grg. með frv, um hvað er að ræða. Ég ítreka aðeins að n. leggur til að frv. verði samþ., en fjarverandi afgreiðslu málsins voru Albert Guðmundsson og Ragnar Arnalds.

Frsm. (Jón G. Sólnes) : Herra forseti. Fjh.- og viðskn. hv. Ed. hefur fjallað um frv. það um stimpilgjald sem hér liggur fyrir til afgreiðslu. Eins og kemur fram í grg. frv. er um allviðamikinn lagabálk að ræða, sem er kominn til ára sinna, því að núgildandi lög um stimpilgjöld eru orðin 57 ára gömul og má segja að það sé vonum seinna sem breytingar á þessum lögum séu á ferðinni. Fjh.- og viðskn. Ed. varð sammála um að leggja til að frv. yrði samþ. með þeirri breyt., að þar sem stendur í 38. gr. „1. apríl“ komi: 1. júlí. Fjarverandi afgreiðslu þessa máls voru þeir hv. þm. Albert Guðmundsson og Ragnar Arnalds. Herra forseti. Mér þykir hlýða við þessa umr. málsins að geta þess, að síðan þetta nál. var gefið út af hv. fjh.- og viðskn. Ed., hafa okkur borist allmikilvægar upplýsingar frá aðilum, sem við viljum ekki sniðganga, um að þörf sé breytinga á því frv. sem hér liggur fyrir til umr. Höfum við ákveðið að kanna það mál nánar. Þannig má búast við að þegar málið kemur til 3. umr. í þessari hv. d. liggi fyrir brtt. við frv.

Frsm. (Jón G. Sólnes) : Herra forseti. Fjh.- og viðskn. hv. Ed. hefur haft þetta frv. til athugunar og leggur til að frv. verði samþ. með svofelldri breytingu: „Við 3. gr. Í stað „1. apríl“ komi: 1. júlí.“ - Fjarverandi afgreiðslu málsins voru hv. þm. Albert Guðmundsson og Ragnar Arnalds.